ΓΡΑΠΤΗ ΕΡΩΤΗΣΗ E-3768/97 υποβολή: Cristiana Muscardini (NI), Amedeo Amadeo (NI) και Marco Cellai (NI) προς την Επιτροπή (21 Νοεμβρίου 1997)

Θέμα: Επεισόδια παιδεραστίας στις Βρυξέλλες

Ενόψει των ισχυρισμών για σοβαρά επεισόδια παιδεραστίας τα οποία προκύπτουν από τις έρευνες που διενεργήθηκαν στο νηπιαγωγείο Clovis, του οποίου τη διαχείριση ασκεί ιταλική εταιρεία και το οποίο παρακολουθούν παιδιά υπαλλήλων της ΕΕ, ζητείται από την Επιτροπή:

- να ενεργήσει ώστε να αποκαλυφθεί όλη η αλήθεια για τα σοβαρά αυτά γεγονότα τα οποία, εάν επιβεβαιωθούν, θα αμαυρώσουν την εικόνα και το καλό όνομα όλων των Ευρωπαϊκών Κοινοτήτων 7 να παρέμβει στην εταιρεία που ασκεί τη διαχείριση της Clovis για να απολύσει αμέσως τα ενεχόμενα άτομα 7

- να επιταχύνει τις διενεργούμενες έρευνες και να διερευνήσει την πιθανότητα ύπαρξης παγιωμένου διεθνούς εμπορίου σε θέματα παιδεραστίας 7

- να παρέμβει στην εταιρεία η οποία διαχειρίζεται την Clovis διακόπτωντας κάθε συνεργασία μαζί της μέχρις ότου διευκρινισθούν πλήρως τα γεγονότα, αποσαφηνισθούν οι ευθύνες και ολοκληρωθούν οι έρευνες.

Απάντηση του κ. Liikanen εξ ονόματος της Επιτροπής (18 Δεκεμβρίου 1997)

Οι ισχυρισμοί για επεισόδια παιδεραστίας σε νηπιαγωγείο το οποίο παρακολουθούν τα παιδιά των ευρωπαίων υπαλλήλων γνώρισαν πολλές εξελίξεις σε ορισμένες εφημερίδες κατά τις τελευταίες εβδομάδες.

Η Επιτροπή προσπάθησε, από την αρχή αυτής της υπόθεσης, να δράσει προς το συμφέρον των άμεσα ενεχόμενων παιδιών και γονέων. Η έρευνα για περιστατικά αυτού του είδους δεν ανήκει στην αρμοδιότητα της Επιτροπής αλλά σε αυτήν των βελγικών αρχών. Πράγματι, η εισαγγελία των Βρυξελλών επιλήφθηκε του θέματος από τον Ιούνιο του 1997. Η Επιτροπή έκανε πάντα ότι ήταν δυνατόν για να βοηθήσει τις δικαστικές αρχές κατά τη διεξαγωγή των ανακρίσεων τους και παρείχε πρόσβαση στο κτίριο του νηπιαγωγείου μόλις της υπεβλήθη η αίτηση. Ζήτησε επίσης από τον ανακριτή να της χορηγηθούν οι πληροφορίες που κατά την άποψή του μπορούσαν να της κοινοποιηθούν.

Η εισαγγελία των Βρυξελλών επιβεβαίωσε την καλή συνεργασία της Επιτροπής, στις 14 Νοεμβρίου 1997, σε συνέντευξη τύπου κατά τη διάρκεια της οποίας υπενθύμισε την ανάγκη τήρησης του απορρήτου της έρευνας τόσο για να μην τεθούν σε κίνδυνο οι διεξαγόμενες ανακρίσεις όσο και για να τύχει σεβασμού το έννομο συμφέρον των γονέων να προστατεύσουν τα παιδιά τους.

Η Επιτροπή ενίσχυσε τους ελέγχους που πραγματοποιεί όσον αφορά την ποιότητα του προσωπικού που προσλαμβάνεται από την εταιρία που διαχειρίζεται το νηπιαγωγείο Clovis, σύμφωνα με τη σύμβαση που υπεγράφη με την εν λόγω εταιρία τον Ιούνιο 1995. Ζήτησε από τη διεύθυνση του νηπιαγωγείου να λάβει τα συντηρητικά μέτρα που υπάγονται στην αρμοδιότητά της και τα οποία μπορούν να ληφθούν προς όφελος των παιδιών, εν αναμονή των αποτελεσμάτων της ανάκρισης.

Το θέμα της αναστολής της σύμβασης με την εταιρία που διαχειρίζεται την Clovis, που συνεπάγεται την έστω και προσωρινή παύση των δραστηριοτήτων του νηπιαγωγείου Clovis, πρέπει να εξετασθεί μετά προσοχής και, ελλείψει επιβεβαίωσης εκ μέρους των αρμόδιων δικαστικών αρχών όσον αφορά την ενδεχόμενη ενοχή των ενεχόμενων ατόμων, θα πρέπει να εξετασθεί σε σχέση με την ασφάλεια των παιδιών που συνεχίζουν να φοιτούν στο νηπιαγωγείο. Η Επιτροπή μέχρι στιγμής δεν έχει καμμία ένδειξη και καμμία αίτηση προς την κατεύθυνση της αναστολής, ούτε εκ μέρους των ενώσεων γονέων ούτε εκ μέρους των βελγικών δικαστικών αρχών στις οποίες γνωστοποίησε τις ανησυχίες των γονέων.